SUA pregătesc acordarea unui ajutor militar pentru Ucraina, primul după mai bine de 3 luni de blocaj în Congresul american
Data actualizării: Data publicării:
Statele Unite pregătesc acordarea unui nou ajutor militar pentru Ucraina în valoare de până la 400 milioane de dolari, au declarat, sub protecția anonimatului, oficiali americani pentru Reuters.
Un anunț oficial în acest sens este așteptat a fi făcut în cursul zilei de marți, la Washington. Fondurile pentru finanțarea acestui ajutor militar ar urma să fie din credite aflate la dispoziția Pentagonului.
Dacă va fi acordat, ajutorul - despre care oficialii SUA citați de Reuters nu au precizat exact în ce va conta - ar fi primul în peste 3 luni pe care SUA l-ar acorda Ucrainei.
Deși republicanii și democrații au ajuns în februarie la un acord pentru votarea unui mega-pachet financiar - din care 60 de miliarde sunt destinați Ucrainei, legea este momentan blocată în Camera Reprezentanților, dominată de republicanii pro-Trump.
Fostul preşedinte republican Donald Trump a amenințat astfel că va "îngropa" orice viitor ajutor american destinat Ucrainei în război cu Rusia. "Nu fiţi proști", le-a spus Trump congresmenilor republicani, apreciind că "numai un idiot sau un democrat de stânga radicală ar vota pentru acest proiect de lege oribil".
Proiectul de lege - care prevede în afară de acest ajutor în valoare de 60 de miliarde de dolari destinat Ucrainei, un ajutor în valoare de 14 miliarde dolari destinat Israelului şi o reformă a sistemului american al imigraţiei - "s-a născut mort", a anunţat, la rândul său, preşedintele Camerei Reprezentanţilor Mike Johnson, un apropiat al lui Donald Trump.